Siktet eks-advokat løslatt fra varetekt
Mandag kunne den tidligere advokaten spasere ut av portene til høysikkerhetsfengselet Ila fengsel i Bærum. – Han er løslatt mot meldeplikt og andre fengslingssurrogater. Han har akseptert disse vilkårene, og er derfor løslatt. Politiet har et kontrollregime rundt ham, uten at jeg ønsker å gå nærmere inn på hva som ligger i dette, sier politiadvokat Ragnvald Brekke i Oslo politidistrikt. VG er kjent med at 40-åringen blant annet har gått med på et forbud mot å kontakte og besøke et antall personer. Mirmotaharis forsvarer, advokat Anders Brosveet, ønsker ikke å gi noen kommentar til VG. Mirmotahari ble pågrepet 16. juni 2016, dagen etter at VG avslørte at han ba en torpedo om å kidnappe et voldtektsoffer. Han har sittet varetektsfengslet siden. Politiets siktelse mot den tidligere advokaten er omfattende. 40-åringen er siktet for drapsforbund, forbund om kidnapping, drapstrusler, narkotikakriminalitet, grov korrupsjon og flere økonomiske forhold. – Er det ikke lenger fare for bevisforspillelse? – Siktede har sittet varetektsfengslet i over halvannet år med brev- og besøksforbud. Behovet for bevissikring har blitt mindre. På et tidspunkt må man vurdere forholdsmessigheten med videre varetektsfengsling og belastningen det er for en siktet å sitte i varetekt. Det er en helhetsvurdering som ligger til grunn for at politiet ikke begjærer ham varetektsfengslet for en ny periode, sier Brekke. Politiet har siktet flere andre personer i sakskomplekset. En fengselsansatt og en tolk er siktet for grov korrupsjon. En av Mirmotaharis mest betrodde medarbeidere i advokatfirmaet er siktet for hvitvasking. I tillegg er en straffedømt rumensk voldtektsmann siktet for kidnappingsforbund og motarbeiding av rettsvesenet.
Amir Mirmotahari (40) er løslatt mot meldeplikt. Han har også forbud mot å kontakte og besøke flere personer.